**Iiro Emil Rantala** (s. 1970 Helsinki) on suomalainen pianisti ja säveltäjä. Hän on jazzyhtye Trio Töykeiden perustaja ja on säveltänyt muun muassa pianokonserton sekä musiikkia useisiin musikaaleihin. Rantala on myös juontanut televisio-ohjelmia.

Ura
---

### Opiskeluaika ja Trio Töykeät

Rantala aloitti musiikkiharrastuksen Cantores Minores -poikakuorossa seitsemänvuotiaana. Piano-opintonsa hän aloitti Käpylän musiikkiopistossa ja pääsi opiskelemaan Oulunkylän Pop & Jazz -opistoon vuonna 1983. Tuolloin hän otti yksityistunteja pianisti Seppo Kantoselta. Pop- & jazzopistossa Rantala sävelsi ensimmäiset kappaleensa Ikivirheät-yhtyeelle, johon kuuluivat myös muun muassa rumpali Sami Kuoppamäki ja saksofonisti Manuel Dunkel, sekä soitti Upi Sorvalin johtamassa Big Bad Family -big bandissa.

Vuonna 1988 Rantala pääsi opiskelemaan Sibelius-Akatemian jazzmusiikin osastolle. Samana vuonna perustettiin Trio Töykeät, jonka kokoonpanoksi kahden ensimmäisen kuukauden jälkeen muodostui Rantala, rumpali Rami Eskelinen sekä basisti Eerik Siikasaari. Trio voitti perustamisvuotenaan Jazz Hoeilaart -yhtyekilpailun Belgiassa. Vuonna 1989 yhtye teki ensimmäisen ulkomaankiertueensa, ja seuraavana vuonna se julkaisi ensimmäisen albuminsa *Päivää*.

Vuonna 1990 Rantala ja Eskelinen lähtivät opiskelemaan Yhdysvaltoihin, New Yorkin Manhattan School of Musiciin. Rantalan mukaan opiston jazzosasto oli "täysi floppi", joten hän siirtyi opiskelemaan klassista pianoa. Hän opiskeli New Yorkissa kolme vuotta. Vuonna 1992 New Yorkissa Rantala perusti yhdessä harmonikansoittaja Gil Goldsteinin kanssa Tango Kings -yhtyeen, joka julkaisi osittain Rantalan sävellyksistä koostuvan debyyttialbuminsa vuonna 1995.

Trio Töykeät on julkaissut seitsemän albumia, joista lähes jokaista on myyty yli 10 000 kappaletta. Yhtyeen viimeisin albumi on vuonna 2007 julkaistu konserttitaltiointi Tampere-talosta *One night in Tampere*. Yhtye on esiintynyt yli 2 000 kertaa 43 maassa ja toiminut UNICEFin hyvän tahdon lähettiläänä vuodesta 1993.

### Muut projektit

Vuonna 2003 julkaistiin Rantalan ja laulaja Heikki Salon SaloRantala Soi -yhtyeen albumi *SaloRantala Soi!*. Levyn kappaleet ovat Rantalan ja Salon sävellyksiä ja Salon sanoituksia. Yhtyeellä on tekeillä toinen albumi.

Rantala on esiintynyt lukuisten suomalaisten sinfoniaorkestereiden kanssa soittaen pääasiassa W. A. Mozartin pianokonserttoa nro 23, A-duuri, mutta on myös toiminut myös Riku Niemen *Cartoon*-konserton sekä George Gershwinin *Sininen rapsodia* -rapsodian solistina. Hän on myös säveltänyt pianokonserton *Concerto for Piano and Orchestra in G♯ΔA♭* (GismajAs), joka kantaesitettiin 23. huhtikuuta 2003 April Jazzissa Rantalan toimiessa Tapiola Sinfonietan solistina. Konserttoa on esitetty myöhemmin muualla Suomessa, ja tammikuussa 2006 Ondine-levy-yhtiö julkaisi konserton CD:llä. Rantalan muita klassisia sävellystöitä ovat mm. Four Seasons for Finnish man (kuoroteos Polyteknikkojen Kuorolle) ja Gigi - Trio for piano, clarinet and violin, joka saa kantaesityksensä Sysmän Suvisoitossa heinäkuussa 2010. Rantala on myös säveltänyt musiikkia Triö Töykeiden, Jaakko ja Pekka Kuusiston sekä Sinfonia Lahden albumille *Music!*, joka julkaistiin vuonna 2001.

Lisäksi Rantala on säveltänyt musiikkia useisiin musikaaleihin, kuten *Patukkaoopperaan* (2007) Tampereen Työväen Teatteriin, *Mulle kaikki ja heti* -revyyseen (2004), *Risto Räppääjä ja Pakastaja-Elvi*- (2002) ja *Hukassa on hyvä paikka* -musikaaleihin (1999) Helsingin kaupunginteatteriin sekä *Lava-ammuntaa*-musikaaliin 1995 Ryhmäteatteriin. Kyseisiä sävellyksiä on myös levytetty. Lisäksi hän on säveltänyt musiikin helmikuussa 2008 ensi-iltansa saaneeseen elokuvaan *Risto Räppääjä*. Rantala sai yhdessä Markku Kanervan kanssa elokuvasta Jussi-palkinnon. Elokuvan musiikeista on tehty myös soundtrack-levy.

Vuonna 2010 ilmestyi Rantalan ensimmäinen soolopianolevy Lost Heroes. Deutsche Phono-Akademie palkitsi marraskuussa 2011 levyn vuoden parhaan jazzlevyn Echo -palkinnolla ja vuonna 2012 Rantala palkittiin vuoden parhaana kansainvälisenä jazzpianistina samaisella palkinnolla. Vuonna 2013 Rantalalle myönnettiin Pro Finlandia -mitali. Jazzliiton Yrjö-palkinnon Rantala sai 1996.

Rantala on tehnyt yhteistyötä myös nykytanssikoreografi ja tanssija Tommi Kitin kanssa. Heidän yhteisiä teoksiaan ovat muun muassa "Kaksi miestä ja piano", "Harmaa Sointu" (2000) sekä "Hyppy" (2005). Lisäksi kaksikko on tehnyt yhteisiä improvisaatioesityksiä.

Vuonna 2006 Iiro Rantala perusti Iiro Rantala New Trion, jossa Rantalan lisäksi soittaa kitaraa Marzi Nyman ja beatboxaa Felix Zenger. Yhtye julkaisi *Elmo*-levyn April Jazzissa 2008. Yhtye lopetti toimintansa vuonna 2010.

Rantala ja viulisti Pekka Kuusisto julkaisivat vuonna 2009 tangolevyn *Subterráneo*.

### Televisio- ja radiotyö

Loppuvuodesta 2005 Rantala juonsi TV1:llä neliosaista *Iirottelua*-talkshow’-ohjelmaa, jossa hän haastatteli musiikkivieraitaan ja soitti heidän kanssaan. Sarjaan tehtiin myöhemmin uusia jaksoja, jotka esitettiin TV1:llä syys-lokakuussa 2007.

Vuonna 2010 ja 2011 Rantala juonsi Yle Teemalla televisio-ohjelmaa *Iiro irti*, jossa hän soitti eri artistien keikoilla. Vuoden 2012 juhannuksena Rantala juonsi yhdessä Ella Kannisen kanssa YLE Teemalla *Juhannusjuna* -kulttuuriohjelmaa. Vuonna 2016 Rantala teki Yle Teemalle ohjelmasarjan *Iiron musiikkiluokka.*

Kesällä 2018 Yle Radio 1 -kanavalla Iiro Rantala haastatteli kerrallaan kahta ihmistä asunnossaan taiteilijakoti Lallukassa ohjelmasarjassa *Kotikäynti Iiron pianohuoneessa*. Vieraat eivät ennakolta tienneet kenen toisen ohjelmassa tapaavat..

Yksityiselämä
-------------

Rantala on naimisissa tanssija-koreografi Lotta Kuusiston kanssa, ja heillä on kaksi poikaa. Perhe asuu Töölössä Lallukan taiteilijakodissa.

Diskografia
-----------

### Soolo

* *Lost Heroes*  (ACT Music, 2011)
* *My History of Jazz*  (ACT Music, 2012)
* *My Working Class Hero*  (2015)
* *My Finnish Calendar*  (2019)
* *Potsdam*  (2022)

### Trio Töykeät

* *Päivää*  (Sonet, 1990) (kansainvälinen versio: *G'day*  (Emarcy, 1993)
* *Jazzlantis*  (Emarcy, 1995)
* *Sisu*  (PolyGram Emarcy, 1998)
* *Kudos*  (Universal Music Group, 2000)
* *High Standards*  (EMI Blue Note, 2003)
* *Wake*  (EMI Blue Note, (2005)
* *One Night in Tampere*  (EMI Blue Note, 2007)

### Big Bad Family

* *Big Bad Family*  (Kompass, 1988)
* *Big Bad Family*  (Final Mix Records, 1996)

### Tango Kings

* *Tango Kings*  (Big World, 1995)

### Sinfonia Lahti, Trio Töykeät, Jaakko ja Pekka Kuusisto

* *Music!*  (BIS Records, 2002)

### SaloRantala Soi

* *SaloRantala Soi!*  (Johanna Kustannus, 2003)
* *Talvijalka*  (Sateen ääni, 2009)

### Rantala & Tapiola Sinfonietta

* *Concerto for Piano and Orchestra in G♯ΔA♭*  (Ondine, 2006)

### Iiro Rantala New Trio

* *Elmo*  (Rockadillo Records, 2008)

### Pekka Kuusisto & Iiro Rantala

* *Subterráneo*  (Liverace, 2009)

### Iiro Rantala / Michael Wollny / Leszek Możdżer

* *Jazz at Berlin Philharmonic I*  (ACT Music, 2013)

### Iiro Rantala String Trio

* *Anyone with a Heart*  (ACT Music, 2014)

### Jukka Perko & Iiro Rantala

* *It Takes Two to Tango*  (ACT Music, 2015)

### Iiro Rantala & Deutsche Kammerphilharmonie Bremen

* *Playing Gershwin*  (ACT Music, 2020)

Lähteet
-------

* Nurmi, Visa & Vahtera, Antti & Rantala, Iiro: *Mojo. Uusia ruokarytmejä hella hehkuen! It's working...*. Helsinki: WSOY, 2009. ISBN 978-951-0-35094-2.
* *Nyt sen voi jo kertoa*. Helsinki: Teos, 2011. ISBN 978-951-851-193-2.

### Viitteet

1. ↑  Hakutulos säveltäjälle Rantala Iiro Emil Yleisradio. Viitattu 21.9.2007.
2. ↑  *Kuka kukin on 2015*, s. 735. Helsinki: Otava. ISBN 978-951-1-28228-0.
3. 1 2 3 4 5 6  Silas, Petri: Iiro Rantala  2005. Suomalaisen musiikin tiedotuskeskus. Viitattu 5.8.2011. (englanniksi)
4. 1 2 3 4  Rantala, Iiro (Archive.org-tallenne)  joulukuu 2006. Fazer Artists' Management. Viitattu 7.12.2010.
5. 1 2 3 4 5 6 7  Pekka Tegelman: Keskustelua Atlantin ylitse – Iiron kaa.  *Selvis*, 2004, nro 4.  Säveltäjät ja Sanoittajat ELVIS ry. Artikkelin verkkoversio. Viitattu 24.9.2007.
6. ↑  Trio Töykeät julkaisee parhaan levynsä  2005. Rockadillo Records. Viitattu 24.9.2007.
7. ↑  Trio Töykeät – biographies Suomen muusikkojen liitto ry. Viitattu 25.9.2007. (englanniksi)
8. ↑  Trio Töykeät: One night in Tampere  2007. Suomijazz.com. Viitattu 25.9.2007.
9. ↑  Hyvän tahdon lähettiläät vuonna 2007  2007. Suomen UNICEF. Viitattu 21.10.2007.
10. ↑  SaloRantala Soi Heikki Salo. Viitattu 25.9.2007.
11. ↑  Musikaali Patukkaooppera Tampereen Työväen Teatteri. Viitattu 26.9.2007.
12. ↑  Liisa Talvitie: Mulle kaikki heti Helsingin Kaupunginteatteri. Viitattu 26.9.2007.
13. 1 2 3  Merja Asikainen: Iirottelua tulee taas!  7.8.2007. Ilta-Sanomat. Viitattu 7.12.2010.
14. ↑  Iiro Rantala Internet Movie Database Inc. Viitattu 26.9.2007. (englanniksi)
15. ↑  Iiro Rantala Elonetissä.
16. ↑  Peter Franzén ja Paola Suhonen palkitaan Pro Finlandialla  3.12.2013. STT / Elisa.net. Viitattu 3.12.2013.
17. ↑  Kotimaan toiminta: Valtakunnalliset Jazzpäivät ja Yrjö-palkinto *Jazz Finland*. Jazzliitto. Viitattu 30.7.2018.
18. ↑  Iiro Rantala New Trio  19.7.2010. Crusell-seura. Viitattu 2.9.2010.
19. ↑  Pianisti Iiro Rantalan New Trio lopettaa Helsingin Sanomat. Viitattu 25.7.2010.
20. ↑  Uusitorppa, Harri: Kuusisto Pekka: Subterráneo  26.4.2009. Helsingin Sanomat. Viitattu 2.9.2010.
21. ↑  Kira Gronow: Iirottelua  16.12.2005. Helsingin Sanomat/Nyt. Viitattu 26.9.2007.
22. ↑  TV1 syksy 2007 kulttuuriohjelmat Yleisradio. Viitattu 10.12.2007.
23. ↑  Iiro Irti!  2010. Yleisradio. Viitattu 7.12.2010.
24. ↑  Juhannusjuna  2012. Yleisradio. Viitattu 22.6.2012.
25. ↑  Iiron musiikkiluokka. Sunnuntaisin klo 17.20, Yle Teema *Yle Areena*. Viitattu 30.7.2018.
26. ↑  Kotikäynti Iiron pianohuoneessa *Yle Areena*. Viitattu 30.7.2018.
27. ↑  Heljä Salonen: Sunfarallallaata Sipoon metsissä  30.8.2007. Iltalehti. Viitattu 26.9.2007.
28. ↑  Naapuri piinasi nuorta Iiro Rantalaa: kymmenen vuoden oikeustaistelu pianonsoiton takia *Iltalehti*.  8.9.2019. Viitattu 7.7.2020.
29. ↑  Suomalaisten jazzlevyjen luettelo Suomijazz.com. Viitattu 26.9.2007.

Aiheesta muualla
----------------

* Iiro Rantalan kotisivu

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Suomi (KANTO)
* Yhdysvallat
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle
* Uppslagsverket Finland

 |
|  |
| Muut | 
* Europeana
* IdRef

 |

 |